CBG บวก 3 วันติด! วิ่งต่อ 4% โบรกฯ แนะซื้อ วางเป้า 80.75 บ. คาดกำไรปีนี้โตสนั่น
CBG บวก 3 วันติด! วิ่งต่อ 4% โบรกฯ แนะซื้อ วางเป้า 80.75 บ. คาดกำไรปีนี้โตสนั่น ล่าสุด ณ เวลา 10.25 น. อยู่ที่ 65.50 บาท บวก 2.50 บาท หรือ 3.97% สูงสุดที่ 66 บาท ต่ำสุดที่ 63.75 บาท ด้วยมูลค่าซื้อขาย 249.10 ล้านบาท
27 มี.ค. 2561

ผู้สื่อข่าวรายงานว่า ราคาหุ้น บริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 10.25 น. อยู่ที่ 65.50 บาท บวก 2.50 บาท หรือ 3.97% สูงสุดที่ 66 บาท ต่ำสุดที่ 63.75 บาท ด้วยมูลค่าซื้อขาย 249.10 ล้านบาท

ทั้งนี้ ราคาหุ้น CBG ปรับตัวขึ้น 3 วันติด นับตั้งแต่ราคาหุ้นอยู่ที่ระดับ 61.75 บาท เมื่อวันที่ 22 มี.ค.61
ด้าน บล.เออีซี ระบุในบทวิเคราะห์ แนะนำ “ซื้อ” CBG ให้ราคาเป้าหมาย 80.75 บาท/หุ้น โดยจากงาน Opp. Day วานนี้ บล.เออีซี สรุปประเด็นสำคัญได้ดังนี้ 1) ผู้บริหารยังคงมีมุมมองเชิงบวกต่อการเติบโตในระยะยาวของบริษัท โดยยืนยันว่าการรุกตลาดเครื่องดื่มบำรุงกำลังไปยังประเทศอังกฤษเป็นการตัดสินใจที่ถูกต้องและดีแล้ว
โดยเฉพาะอย่างยิ่งการลงทุนด้านการตลาดด้วย Football Marketing ทั้งการเป็นสปอนเซอร์ให้กับสโมสรฟุลบอลเชลซี และ Carabao Cup (EFL) ซึ่งกลยุทธ์นี้นอกจากจะช่วยให้ CBG นำสินค้าไปวางจำหน่ายมากกว่า 30 Chain Store ใหญ่ๆในอังกฤษได้แล้ว ยังช่วยให้ตัวแทนจำหน่ายในประเทศอื่นๆ เช่น อาเซอร์ไบจาน, กานา, ฝรั่งเศส, เปรู ฯลฯ เริ่มเข้ามาติดต่อสั่งซื้อสินค้า ตอกย้ำโอกาสทางธุรกิจที่จะผลักดันเครื่องดื่มบำรุงกำลังคาราบาวเป็นสินค้าระดับโลก
2) อัพเดทแผนรุกตลาดจีน (CBG เป็นเพียงผู้ขายสินค้าเท่านั้น โดยกลุ่มผู้ถือหุ้นใหญ่นำโดยคุณเสถียร เศรษฐสิทธิ์ เป็นผู้ลงทุนเอง) ปัจจุบันผู้ลงทุนอยู่ระหว่างการเปลี่ยนกลยุทธ์ด้านการขายจากเดิมใช้ Above The Line จะปรับเป็น Below The Line
โดยเน้นทั้งการตลาดและโฆษณาตรง Point of Sales ให้มากขึ้น ทั้งนี้ผู้ลงทุนจะยังคงเน้นกลยุทธ์ “ทำใหญ่ ไม่ทำเล็ก” โดยมีเป้าหมายระยะยาวที่จะวางจำหน่ายสินค้ากระจายไปทั่วประเทศจีน อีกทั้งช่วงเดือน ม.ค.-ก.พ. ที่ผ่านมา CBG เริ่มทยอยส่งสินค้าไปยังประเทศจีนแล้ว หลังจากที่ช่วงไตรมาส 4/60 CBG ไม่ได้ส่งสินค้าไปยังประเทศจีนเลย
รวมทั้ง 3) อัตรากำไรขั้นต้นปีนี้มีแนวโน้มดีขึ้น จากแผนผลิตเองในบางสินค้า Own Brand เพื่อลดต้นทุน OEM และปัจจัยบวกจากต้นทุนราคาน้ำตาลโลกที่ปรับตัวลงราว 16.4% YTD และ 4) CBG มีแผนลดต้นทุนทางการเงินด้วยการ Refinance โดยออกหุ้นกู้ 3,000 ล้านบาท ที่เรทติ้ง A- หวังลดดอกเบี้ยราว 50-100 Basis Point หรือคิดเป็นมูลค่า 15-30 ล้านบาท
ทั้งนี้ บล.เออีซี ยังคงมีมุมมองเชิงบวกต่อ CBG ด้วยแรงหนุนจาก 1) แนวโน้มสดใสของยอดขายเครื่องดื่มบำรุงกำลังในตลาดต่างประเทศ โดยเฉพาะอย่างยิ่งในตลาดประเทศจีนและอังกฤษ 2) การเพิ่มจุดกระจายสินค้า โดยปัจจุบันมีศูนย์กระจายสินค้าเป็น 31 ศูนย์ (334 Cash Van) ครอบคลุมพื้นที่ร้านค้าย่อย 220,000 ร้าน
รวมถึง 3) การเติบโตของโมเดลธุรกิจใหม่ จากการจัดจำหน่ายสินค้าอุปโภคบริโภคที่ใช้ในชีวิตประจำวันผ่านช่องทาง Cash Van โดยมีทั้งสินค้าของบริษัทและผู้ผลิตรายอื่น ดังนั้นเราจึงคงประมาณการเดิม โดยคาดปี 2561 CBG จะมีกำไรสุทธิ 2,009 ล้านบาท เติบโต 61.3% เทียบจากปีก่อน
 